NAKWANA fela fa Jesu a sena go tsosiwa mo baswing, barutwa ba gagwe ba babedi ba ne ba le mo loetong ba tswa kwa Jerusalema ba ya kwa Emao. Pego e e mo Efangeleng ya ga Luke ya re: “Fa ba ne ba tlotla e bile ba tshwere kgang, Jesu ka boene a atamela mme a simolola go tsamaya le bone; mme matlho a bone a ne a sirilwe gore a se ka a mo lemoga.” Go tswa foo, Jesu o ne a ba raya a re: “‘Ke dikgang dife tse lo ngangisanang ka tsone fa lo ntse lo tsamaya mmogo?’ Mme ba ema ba tlhontse difatlhego.” Ke ka ntlha yang fa ba ne ba hutsafetse? Barutwa ba ne ba akanya gore Jesu o ne a tla golola Iseraele mo taolong ya Baditšhaba, le fa go ntse jalo, kgololo eo e ne e ise e direge. Go na le moo, Jesu o ne a bolailwe. Ke lone lebaka le le neng le ba hutsafatsa.—Luke 24:15-21; Dit. 1:6.